钦定古今图书集成/明伦汇编/交谊典/第001卷 > 《性理会通》 > 《比卦》
## 钦定古今图书集成/明伦汇编/交谊典/第001卷 > 《性理会通》 > 《比卦》

初六，有孚比之，无咎。

〈程传〉初六，《比》之始也。相比之道，以诚信为本，中心不信而亲人，人谁与之？故比之始必有孚诚，乃“无咎”也。孚，信之在中也。

《有孚》“盈缶”，终来有他，吉。

〈大全〉云峰胡氏曰：与人交止于信亲，《比》之初能有诚信，所以比之“无咎。”及其诚信充实，则非特“无咎”，又有“他吉也。”

又

六三：比之匪人。

〈本义〉阴柔不中正，承、乘、应皆阴，所比皆非其人之象，其占“大凶”，不言可知。〈大全〉三山刘氏曰：“《承》《乘》《应》，皆阴，匪人之象。凡居者之邻，学者之友，仕者之同僚，皆所当戒也。”

《象》曰：“比之匪人”，不亦伤乎？

〈程传〉人之相比、求安吉也。乃比于匪人、反得“悔吝”、其亦可伤矣。深戒失所比也。〈紫岩易传〉荀卿曰：“与不善人居，如入鲍鱼之肆，久不闻其臭。”言不善足以移人知虑，使流入邪恶也。三以柔居刚位，所比非人，几何不至，丧身亡家，是可伤已。